Ramaphosa betreur ongeluk wat lewe van 24 eisAltesame 24 mense in die minibussie is dood. (Foto: verskaf) Pres. Cyril Ramaphosa het Maandag sy hartseer uitgespreek oor die dood van 24 mense wat Sondagaand in ŉ ongeluk op die R81 tussen Mooketsi en Giyani in Limpopo omgekom het. “Die dood van hierdie mense is hartverskeurend. Dit is absoluut hartverskeurend om soveel jong lewens op hierdie manier te verloor,” het Ramaphosa in ŉ verklaring gesê. Luidens die verklaring was die oorledenes op pad van ŉ Jeugdagviering in Polokwane toe die ongeluk plaasgevind het. Maroela Media het vroeër berig die ongeluk het buite Tzaneen in Modjadjiskloof plaasgevind. Na bewering was ŉ passasiersbus uit die rigting van Giyani en ŉ minibussie uit die rigting van Mooketsi op pad toe dit reg van voor gebots het. 24 passasiers in die minibussie is op die toneel dood. Nog ŉ persoon is in ŉ bedenklike toestand na ŉ hospitaal geneem. Die bestuurder en twee passasiers in die bus is ernstig beseer en is ook na ŉ hospitaal vir behandeling geneem. Die president het sy medelye met die slagoffers se families betoon en die beseerdes ’n spoedige herstel toegewens. Ramaphosa het gesê solank soveel lewens in Suid-Afrika​​ op die pad bly verloor word, kan die regering nie genoeg benadruk dat alle padgebruikers die padreëls moet gehoorsaam nie. Die oorsaak van die ongeluk is in dié stadium onbekend. ’n Ondersoek duur voort en Ramaphosa het ’n beroep op alle toepaslike owerhede gedoen dringend aandag te gee aan dié ondersoek.